Veiligheidswag in hof oor transitorooftogArgieffoto Onke Jilingisi (29), ŉ veiligheidswag by ŉ winkel in Epping-nywerheidsgebied in Kaapstad, het Maandag in die Goodwoord-landdroshof verskyn in verband met ŉ transitorooftog. Jilingisi is in hegtenis geneem ná ŉ transitorooftog Vrydagaand. Zinzi Hani, woordvoerder van die nasionale direktoraat vir prioriteitsmisdaadondersoeke (die Valke), het gesê die bestuurder van die G4S-voertuig en ŉ kollega het kontant opgelaai by ŉ plaaslike winkel in Fisherlaan in Epping. “Hulle was op pad terug na die gepantserde voertuig toe twee onbekende mans hulle skielik genader en ŉ vuurwapen op hulle gerig het. Die verdagtes het een van die beamptes se vuurwapen by hom afgeneem en hulle het daarna in ŉ dubbelkajuitbakkie van die toneel gevlug met ŉ onbekende bedrag kontant. Die gekaapte bakkie is later verlate gevind in ŉ oop veld naby Langa-treinstasie.” Die Valke se ondersoek het daarop gedui dat Jilingisi ŉ veiligheidswag by die betrokke winkel was. Hy is tydens die voorlopige ondersoek met die rooftog verbind en is in hegtenis geneem. “Die saak is uitgestel tot 2 September vir die aansoek om borgtog.”